สังคมข่าวหุ้นเกียรติก้อง ว่องไวยากร
*****หุ้นไทยซึมยาว
19 ต.ค. 2559

*****หุ้นไทยซึมยาว
****บรรยากาศการลงทุนตอนนี้ ค่อนข้างจะซึมๆ และคาดว่าจะยาวนานไม่ต่ำกว่า 1 เดือน กิจกรรมหลายอย่างหยุดชะงัก ประกอบกับนักลงทุนต่างประเทศเริ่มลดพอร์ตการลงทุนลง ซึ่งเป็นช่วงใกล้สิ้นปี ส่วนหนึ่งคาดว่าดอกเบี้ยเฟดจะขึ้นอย่างแน่นอน นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย พยายามเรียกความเชื่อมั่นต่างชาติ เหตุการณ์ที่เกิดขึ้นในประเทศเขาก็เข้าใจดี แต่ที่ตลท.ห่วงน่าจะเป็นปัจจัยในต่างประเทศมากกว่า ทั้งเฟดในเดือนพ.ย. และการเลือกตั้งประธานาธิบดีสหรัฐอเมริกา แนวรับ 1,450 จุด แนวต้าน 1,490 จุด
****กลุ่มแบงก์ซึมทั้งกลุ่ม ผลประกอบการไตรมาสสามยังไม่เข้าตา KBANK ลงต่อเนื่อง ที่เหลือประกาศครบทุกแห่งภายในสัปดาห์นี้ ประกอบกับแนวโน้มดอกเบี้ยเฟดที่จะปรับขึ้นเดือนหน้า จากการให้สัมภาษณ์ของรองประธานเฟด สแตนลีย์ ฟิชเชอร์ ที่พูดชัดว่าดอกเบี้ยที่ต่ำยาวนานอาจส่งผลลบต่อเศรษฐกิจของสหรัฐ ทำให้นักลงทุนถอยออกมาดูสถานการณ์ก่อน ไม่กล้าที่จะใส่เงินเพิ่ม ถือเงินสดมากขึ้น รอจังหวะเข้าเก็บอีกครั้งตอนหุ้นไทยลงลึกอีกครั้ง
********หุ้นกลุ่มพลังงาน PTT-PTTEP ยังพอไหว ขณะที่ราคาน้ำมันดิบยังผันผวนตามกระแสข่าว แต่แนวโน้มมีโอกาสปรับขึ้นไปยืนเหนือ 50 เหรียญต่อบาร์เรล ยิ่งใกล้ประชุมโอเปกในเดือนพ.ย. ราคาน้ำมันก็ยิ่งปรับตัวดีขึ้น ราคากลุ่มพลังงานก็ยิ่งขึ้น รวมทั้งหุ้นกลุ่มโรงกลั่น อย่างไทยออยล์
********หุ้นเอาถ่าน อย่าง LANNA BANPU AGE ปรับตัวขึ้นแรงหลังจากราคาถ่านหินโลกพุ่ง ทำสถิติสูงสุดในรอบ 4 ปี อ้าวน้ำขึ้นให้รีบตักด่วน
****สหการประมูล ราคาวิ่งไกลหลังจากที่ได้ดีลขายที่ดินแปลงสวยริมแม่น้ำเจ้าพระยา 34 ไร่ ฝั่งผู้ขาย คือ บมจ.กระดาษสหไทย และฝั่งผู้ซื้อ คือ บริษัทน้ำตาลรายใหญ่ การเจรจาหวานชื่น วิน-วินทั้งคู่ โดยมี AUCT เป็นผู้ประสานงานให้ในครั้งนี้
********บล.ฟิลลิป มองว่าหุ้นของบมจ.คราวน์ เทค แอดวานซ์  AJD  ของเฮียอมร มีโอกาสติดแคชฯ อีกรอบ หลังวอลุ่มซื้อขายหนาแน่น แต่อานนท์ชัย วีระประวัติ ก็ขายหุ้นออกมาก่อน 0.5% ของสิทธิออกเสียงทั้งหมดของกิจการ จำนวนหลักทรัพย์ภายหลังการจำหน่ายคิดเป็น 4.5% ก็ทำให้น่าคิดว่าจะมีใครขายออกมาอีกหรือเปล่า
******SQ จองเกลี้ยงหมดแล้ว ศาศวัต ศิริสรรพ์ ประธานเจ้าหน้าที่บริหาร บริษัท สหกลอิควิปเมนท์ จำกัด (มหาชน)SQ มั่นใจจะฝ่าความผันผวนของตลาดได้ เพราะบริษัทมีของดีจริง โครงการในมือก็มีแต่ใหญ่ๆ เหมืองแม่เมาะ โครงการเหมืองหงสา รับรู้รายได้ยาวนาน 10 ปี  สัปดาห์หน้าก็จะเข้าเทรดแล้ว เม่าทนรอกันหน่อย
*******มาอัพเดทกันหน่อย ใครซื้อหุ้นเพิ่ม EIC นายกองโท สุวิทย์ พิพัฒน์วิไลกุล ซื้อเพิ่ม 1.59% ภายหลังการได้มาคิดเป็น  6.51% หุ้น  JTS  เกริกไกร ไตรบัญญัติกุล ซื้อเพิ่ม 1.153% ภายหลังการได้มาคิดเป็น  5.384% และหุ้นของบริษัท ไทยพัฒนาโรงงานอุตสาหกรรม จำกัด (มหาชน) หรือ TFD นางชลิดา เตชะอุบล ซื้อเพิ่ม 0.71% ภายหลังการได้มาคิดเป็น  40.4%
*********ยูซิตี้ของ เฮียคีรี กาญจนพาสน์ ยังเจรจาไม่คืบกับกรมธนารักษ์ โครงการพัฒนาโรงแรมบริเวณโรงภาษีร้อยชักสามส่อเค้าว่าจะไม่เกิดอย่างที่รอคอยกันมาเกือบ 10 ปีแล้ว ตั้งแต่เจ้าของเก่าประมูลชนะกลุ่มเสี่ยเจริญ จนปัจจุบันก็ไม่มีอะไรในกอไผ่ ไม่รู้ว่าเป็นอาถรรพ์ของที่แปลงนี้หรือเปล่า เพราะมีโบราณสถานอยู่ในที่นี้ด้วย
********ธนาคารกรุงไทย แจ้งว่า ได้งดจัดกิจกรรม ปั่นจักรยานการกุศล “เชิญตะวัน ปั่นเพื่อโลก Bike for Peace” ที่ร่วมกับกระทรวงการคลัง และเครือข่ายชมรมจักรยานจังหวัดเชียงราย ในวันที่ 5 พ.ย. 59 เพื่อนำรายได้ทั้งหมดถวายวัดครึ่งใต้ สมทบทุนก่อสร้างห้องพักผู้ปฏิบัติวิปัสสนากรรมฐาน ณ ศูนย์วิปัสสนาสากลไร่เชิญตะวัน จ.เชียงราย ตามมติคณะรัฐมนตรีที่ได้ประกาศขอความร่วมมืองดกิจกรรมมหรสพเป็นเวลา 30 วัน เพื่อร่วมแสดงความอาลัยพระบาทสมเด็จพระปรมินทรมหาภูมิพลอดุลยเดช